།རྩ་སྔགས་རྡོ་རྗེ་ཕོ་ཉ་མོ་རྣམས་དང་ཐུན་མོང་དུའོ། །ཡང་ན་གསུམ་ཀ་ཡང་གསུམ་ཀའི་ཐུན་མོང་བ་སྟེ། རྩ་སྔགས་ཀྱི་ན་མོ་རཏྣ་ཏྲ་ཡཱ་ཡ། ན་མཿཙཎྜ་བཛྲ་པཱ་ཎ་ཡེ་ཞེས་གཙོ་བོའི་འོ། །མ་ཧཱ་ཡཀྵ་སེ་ན་པ་ཏ་ཡེ། ཞེས་པ་ཁྲོ་བོ་བཅུའི་འོ། །ཨོཾ་ཏྲ་ཊ་ཞེས་པ་མན་ཆད་རྡོ་རྗེ་ཕོ་ཉ་མོའི་འོ། །སྙིང་པོ་ཡང་། པ་ཏ་ཡེ་ཞེས་པ་ཕན་ཆད་གཙོ་མོའི་འོ། །མ་ཧཱ་ཡཀྵ་སེ་ན་པ་ཏ་ཡེ་དང་། ཨོཾ་ཧ་ར་སོགས་ཁྲོ་བོ་བཅུའི་འོ། །མཇུག་གི་ཧཱུྃ་ཕཊ་ཕོ་ཉ་མོའི་འོ། །ཉེ་སྙིང་ཡང་། ན་མཿཙཎྜ་བཛྲ་ཀྲོ་དྷ་གཙོ་བོའི་འོ། །ཨོཾ་ཧུ་ལུ་སོགས་ཁྲོ་བོ་བཅུའི་འོ། །གཤམ་གྱི་ཧཱུྃ་ཕཊ་ཕོ་ཉ་མོའི་འོ། །ཞེས་ཀྱང་གསུངས་ཏེ་སྔ་མ་གཙོ་བོར་མཛད་དོ། །དེ་དག་ཟློས་པའི་ཚེ་ཐོག་མར་མས་རིམ་དུ་ལན་འགའ་བཟླ་སྟེ། དང་པོ་ཉེ་སྙིང་དེ་ནས་སྙིང་པོ་དེ་ནས་རྩ་སྔགས་སོ། །དེ་ནས་རྒྱུད་ཀྱི་རིམ་པ་ལྟར་བཟླ་སྟེ། གང་ལྟར་ཡང་ལྷའི་སྐུ་ལ་དམིགས་ཤིང་བཟླ་བར་བྱའོ། །ཐུན་འཇོག་པའི་ཚེ་ལྷ་དང་སྲུང་འཁོར་ལ་སོགས་པ་ཐུགས་ཀར་བསྡུས་ལ་གཙོ་བོའི་ང་རྒྱལ་གྱིས་སྤྱོད་ལམ་བྱའོ། །སྲོད་ཐུན་གྱི་འཇུག་ཏུ་ནི་གཙོ་བོ་ཡང་ཐུགས་ཀའི་ཧཱུྃ་ལ་བསྡུ། ཧཱུྃ་ཡང་ཞབས་ཀྱུ་ནས་རིམ་གྱིས་བསྡུས་ནས། སྟོང་པའི་ངང་ལས་ཉལ་བར་བྱའོ། །དེ་ལྟར་སྒོམ་བཟླས་ཡུན་རིང་དུ་བྱས་པས་དངོས་གྲུབ་ཀྱི་མཚན་མ་ཅི་རིགས་པ་རྙེད་པའམ། བཞི་འབུམ་ལ་སོགས་པའི་གྲངས་ཡོངས་སུ་རྫོགས་པ་ནི་བསྙེན་སྒྲུབ་ཐུན་མོང་བའོ། །སྤྱི་དོན་གཉིས་པ་དེ་ལ་བརྟེན་ནས་ལས་ལ་སྦྱར་བ་ནི་བཞི་སྟེ། གང་ཟག་དབང་པོ་རབ་ཀྱིས་བསམ་གཏན་ལ་བརྟེན་པ་དང་། འབྲིང་གིས་སྔགས་དང་བསམ་གཏན་གཉིས་ཀ་ལ་བརྟེན་པ་དང་། ཐ་མས་དེ་དག་གི་སྟེང་དུ་འཁྲུལ་འཁོར་དང་། ཤིན་ཏུ་ཐ་མལ་གྱིས་དེ་དག་གི་ཡང་སྟེང་དུ་སྦྱིན་སྲེག་ལ་བརྟེན་ཏེ་ལས་བཞི་བསྒྲུབ་པའོ། །དང་པོ་ནི་ཞི་བ་ལ་སོགས་པ་ལས་གང་བསྒྲུབ་པར་འདོད་པ་དེ་ལ་ཆེད་དུ་དམིགས་ནས་ལྷ་བསྒོམ་ཞིང་བསྒྲུབ་བྱ་གཞན་གྱི་གདོན་ཞི་བར་བྱ་རྒྱུའམ། ཚེ་རྒྱས་པ་ལ་སོགས་པ་དེ་འཁོར་ལོའི་ནང་དུ་བསམས་ནས། གང་ལ་དམིགས་པ་དེ་ཐོགས་པ་མེད་པར་འགྲུབ་བོ། །གཉིས་པའང་དམིགས་པ་དང་བསམ་པ་དེ་ལྟ་བུས་ལྷ་བསྒོམས་ཤིང་། ཤཱནྟིཾ་ཀུ་རུ་ལ་སོགས་པ་སོ་སོའི་སྤེལ་ཚིག་དང་བཅས་པའི་སྔགས་བཟླས་ན་འགྲུབ་བོ། །གསུམ་པ་ནི། བྲི་བའི་གཞི་གྲོ་གའམ་རས་སམ་ཤིང་ཤུན་ལ་སྣག་ཚ། སྐྱེས་པ་བསྲུང་བ་ལ་གུར་གུམ་དང་། བུད་མེད་བསྲུང་བ་ལ་འགིའུ་ཝང་ངམ། ཡང་ན་ཞི་བ་ལ་ཙནྡན་དཀར་པོ། རྒྱས་པ་ལ་གུར་གུམ་མམ་འགི་ཝང་། དབང་ལ་སྲིན་ལག་གི་ཁྲག་གམ་རྒྱ་སྐྱེགས། དྲག་པོ་ལ་དུག་དང་། ཁྲག་དང་། སྐྱེ་ཚེ་ལ་སོགས་པ་རྣམས་ཀྱིས་བྲིའོ། །དབྱིབས་ནི་རྩིབས་བཅུ་པ་ལྟེ་བ་མུ་ཁྱུད་དང་བཅས་པའི་ལྟེ་བ་ལ་ཉེ་སྙིང་། རྩིབས་བཅུ་ལ་སྙིང་པོའི་སྔགས་ཚན་པ་བཅུ་རུ་བགོས་ལ་བྲི། མུ་ཁྱུད་ལ་རྩ་སྔགས་བྲིས་ཏེ། སྔགས་ཐམས་ཅད་ལ་ཆེ་གེ་མོ་ལ་རཀྵ་ཀུ་རུ་དང་། ཤཱནྟིཾ་ཀུ་རུ་ལ་སོགས་པ་སྤེལ་ཚིག་དང་བཅས་པ་བྲི། རབ་གནས་གཞན་དང་མཐུན་པར་བྱས་ལ། སྲུང་བ་དང་ཞི་བ་ལ་ནི་ལུས་ལ་བཅངས་པས་འགྲུབ་པར་འགྱུར་རོ། །རྒྱས་པ་ལ་ནི་གཙུག་ལག་ཁང་དུ་མཆོད་པ་རྒྱ་ཆེན་པོས་མཆོད་པ་དང་། དབང་ལ་ནི་ཟ་མ་ཏོག་ལ་སོགས་པའི་ནང་དུ་མར་དང་སྦྲང་རྩིའི་དབུས་སུ་བཞག་པར་བྱ་བ་དང་། མངོན་སྤྱོད་ལ་ནི་མཆོད་རྟེན་ལ་སོགས་པའི་འོག་ཏུ་མནན་པ་བྱས་པས་འགྲུབ་པར་འགྱུར་རོ། །བཞི་པ་སྦྱིན་སྲེག་གིས་ལས་བཞི་བསྒྲུབ་པ་ལ་ཐབ་ཀྱི་དབྱིབས་ནི་ཞི་བ་ལ་ཟླུམ་པོར་བྱའོ། །རྒྱས་པ་ལ་གྲུ་བཞི། དབང་ལ་ཟླ་གམ། དྲག་པོ་ལ་གྲུ་གསུམ། ཚད་ནི་བྲུས་པའམ་བྲིས་པ་གང་ལྟར་ཡང་རུང་སྟེ། ཞི་བའི་རྒྱར་ཁྲུ་གང་། ཟབས་སུ་ཁྲུ་ཕྱེད། རྒྱས་པའི་རྒྱར་ཁྲུ་དོ། ཟབས་སུ་ཁྲུ་གང་། དབང་གི་ཚད་ཞི་བ་དང་མཐུན། དྲག་པོ་ལ་རྒྱར་སོར་ཉི་ཤུ། ཟབས་སུ་སོར་བཅུ། ཁ་དོག་ནི་ཞི་བ་ལ་དཀར། རྒྱས་པ་ལ་སེར། དབང་ལ་དམར། དྲག་པོ་ལ་ནག་པོར་བྱུག་པར་བྱའོ། །ཁ་ཁྱེར་ནི། ཞི་བ་ལ་སོར་བཞི་ཕྱིར་བསྐྱེད་ཅིང་དཔངས་སུ་ཡང་སོར་བཞིའོ། །རྒྱས་པ་ལ་སོར་བརྒྱད་དང་། དབང་ལ་སོར་བཞི་དང་། དྲག་པོ་ལ་སོར་གསུམ་མོ། །དེར་ལས་སོ་སོ་དང་མཐུན་པའི་བུད་ཤིང་བརྩིག་གོ །གཡས་གཡོན་དུ་བསྲེག་རྫས་དང་མཆོད་རྫས་བཤམ། དེ་ནས་བདག་ལྷའི་རྣལ་འབྱོར་རྫོགས་པར་བསྒོམས་ལ་བཟླས་པ་ཅུང་ཟད་བྱ། ཐབ་མེ་སྦར་ལ། ཉེ་སྙིང་ཟློས་ཤིང་བདུད་རྩིའམ་དྲི་ཆུས་གཏོར་ལ་ཐབ་དང་ཡོ་བྱད་བསང་། སྭ་བྷཱ་ཝས་ཐབ་ཁུང་སྟོང་པར་བསམས་ལ། སྟོང་པའི་ངང་ལས་ཧཱུྃ་ལས་བྱུང་བའི་ཐབ་ལས་དང་མཐུན་པར་བསྐྱེད། ཐབ་ཀྱི་དབུས་སུ་རྃ་ལས་བགྲང་ཕྲེང་རྃ་གྱིས་མཚན་པ་ལས་མེ་ལྷ་སྐུ་མདོག་དམར་པོ་ཞལ་གཅིག་ཕྱག་གཉིས་པ་ར་སྐྱེས་ལ་ཞོན་པ་གཡས་བགྲང་ཕྲེང་གཡོན་སྤྱི་བླུགས་འཛིན་པར་བསྐྱེད་ལ་སྐུ་གསུང་ཐུགས་བྱིན་གྱིས་བརླབ། ཤར་ལྷོ་ནས་མེ་ལྷ་ཡེ་ཤེས་པ་སྤྱན་དྲངས་ལ་གཉིས་སུ་མེད་པར་བསྟིམ། དབང་བསྐུར་ནས་ཞི་བ་ལ་རྣམ་སྣང་། རྒྱས་པ་ལ་རིན་འབྱུང་། དབང་ལ་འོད་དཔག་མེད། དྲག་པོ་ལ་མི་བསྐྱོད་པས་དབུ་བརྒྱན་པར་བསམ། དེ་ནས་བསྲེག་རྫས་ཅི་རིགས་པ་ཕུལ་ཏེ། མཆོད་པས་མཆོད་ལ་མེ་ལྷ་འབར་བའི་རྣམ་པར་ཐིམ་པར་བསམས་ལ་ཐབ་ཀྱི་དབུས་སུ་སྐད་ཅིག་གིས་བཅོམ་ལྡན་འདས་འཁོར་དང་བཅས་པ་ཡན་ལག་བཞི་རྫོགས་སུ་བསྐྱེད་ལ་མཆོད་པས་མཆོད་ལ། ཉེ་སྙིང་གི་འཇུག་ཏུ་བསྲེག་རྫས་སོ་སོའི་སྔགས་ཀྱི་ཤམ་དུ་ཤཱནྟིཾ་ཀུ་རུ་ལ་སོགས་པ་ལས་ཀྱི་སྔགས་སྤེལ་ཏེ། མར་དང་ཡམ་ཤིང་སྔོན་དུ་འགྲོ་བའི་བསྲེག་རྫས་རྣམས་བརྒྱ་རྩ་བརྒྱད་ལ་སོགས་པས་དབུལ་ཏེ། དེའང་ཞི་བ་ལ་གཙོ་བོར་ཏིལ། རྒྱས་པ་ལ་ཞོ། དབང་ལ་ཨུཏྤ་ལ་དམར་པོ། དྲག་པོ་ལ་ཁྲག་དང་། དུག་དང་། ཡུངས་ནག་དང་། ཚེར་མ་ལ་སོགས་པ་བསྲེག མཆོད་པས་མཆོད་ལ། ཡི་གེ་བརྒྱ་པས་ལྷག་ཆད་ཁ་བསྐང་། བཟོད་པར་གསོལ་ཞིང་འདོད་པའི་དོན་ལ་གསོལ་བ་བཏབ་ལ། སྤྱན་དྲངས་པ་གཤེགས། བསྐྱེད་པ་བདག་ལ་བསྡུ། དེ་ནས་ཡང་འཇིག་རྟེན་པའི་མེ་ལྷ་སྐད་ཅིག་གིས་བསྐྱེད་ལ། ལྷའི་སྔགས། ཨོཾ་ཨགྣ་ཡེ་སྭཱ་ཧཱ། ཞེས་དང་། རྫས་སོ་སོའི་སྔགས་དང་། ལས་ཀྱི་སྔགས་གསུམ་སྤེལ་ལ་བསྲེག་རྫས་ཀྱི་ལྷག་མ་རྣམས་ཕུལ་ལ་ཆོ་ག་ལྷག་ཆད་ཁ་བསྐང་། བཟོད་པར་གསོལ། འདོད་པའི་དོན་ལ་གསོལ་བ་བཏབ་ལ། ཡེ་ཤེས་པ་གཤེགས། བསྐྱེད་པ་བདག་ལ་བསྡུ། མེ་ཤི་བ་དང་ཐལ་བ་བསྡུས་ལ་ལས་ཀྱི་རྗེས་མི་མངོན་པར་བྱའོ། །སྦྱིན་སྲེག་གི་ཆོ་ག་རྒྱས་པ་ནི་གཞན་དུ་ཤེས་པར་བྱའོ། །སྤྱི་དོན་གསུམ་པ་དེ་དག་ཐམས་ཅད་ཀྱི་ཐུན་མོང་དུ་གྱུར་པ་གཏོར་མའི་ཆོ་ག་ནི། བཅོམ་ལྡན་འདས་འཁོར་དང་བཅས་པ་ལ་འབུལ་ན་ཀྱེ་རྡོ་རྗེ་ལ་སོགས་པ་རྣལ་འབྱོར་ཆེན་པོའི་རྒྱུད་གང་ཡང་རུང་བ་ནས་བཤད་པའི་ཆོ་གས་རྫས་བྱིན་གྱིས་བརླབ། སྙིང་གའི་ཧཱུྃ་གི་འོད་ཀྱིས་བཅོམ་ལྡན་འདས་འཁོར་དང་བཅས་པ་མདུན་གྱི་ནམ་མཁར་བསྐྱེད། དེ་ལ་ཡེ་ཤེས་པ་སྤྱན་དྲངས་ཏེ་གཉིས་སུ་མེད་པར་བྱས་ལ། རྩ་སྔགས་སྙིང་པོ་ཉེ་སྙིང་གསུམ་ལན་གསུམ་གྱིས་ཕུལ་ལ་མེ་ཏོག་ལ་སོགས་པ་ཕུལ་ཏེ། ཡེ་ཤེས་པ་གཤེགས་ལ་བསྐྱེད་པ་མི་དམིགས་པར་བྱའོ། །འཇིག་རྟེན་པ་རྣམས་ལ་དཔུང་བཟང་ནས་བཤད་པའི་ཆོ་གས་སྦྱིན་པར་བྱའོ། །ཞེས་གསུངས་སོ། །སྤྱི་དོན་བཞི་པ་བུམ་པའི་ཆོ་ག་ནི། བུམ་པ་མཚན་ཉིད་དང་ལྡན་པ་ལེགས་པར་བཀྲུས་ལ། རས་ལ་སོགས་པ་གཙང་མས་མགུལ་པ་ལེགས་པར་བཅིང་། བཅུད་ཅི་རྙེད་པ་བཅུག་ལ་ཆུ་གཙང་མས་བཀང་སྟེ། ཤིང་ལོ་རློན་པས་ཁ་བརྒྱན་ལ་མཎྜལ་ལ་སོགས་པའི་གཞིའི་སྟེགས་ལ་བཞག་ལ་དེའི་སྟེང་དུ་དུང་ཆོས་སུ་དྲིའི་ཆུ་བླུགས་ལ་བཞག་གོ །དེའི་སྟེང་དུ་རྡོ་རྗེ་ལ་གཟུངས་ཐག་བཏགས་ཏེ་བཞག་གོ །དེ་ནས་བདག་ལྷའི་རྣལ་འབྱོར་རྫོགས་པར་བསྒོམས་ལ། སྭ་བྷཱ་བའི་སྔགས་ཀྱིས་བུམ་པ་སྟོང་པར་བསྒོམ། སྟོང་པའི་ངང་ལས་པྃ་ལས་པདྨ་ཨ་ལས་ཟླ་བའི་སྟེང་དུ་བྷྲཱུྃ་ལས་རིན་པོ་ཆེའི་བུམ་པ་ལྟོ་བ་ཡངས་པ་མཆུ་འཕྱང་བ་མགྲིན་པ་ཕྲ་བ་མཚན་ཉིད་དང་ལྡན་པ་བསྐྱེད་ལ། དེའི་ནང་དུ་སྐད་ཅིག་གིས་བཅོམ་ལྡན་འདས་ལྷ་བདུན་ཅུ་རྩ་ལྔ་ཡན་ལག་བཞི་རྫོགས་སུ་བསྐྱེད་ལ། ཐོག་མར་གླེང་གཞི་ནས་བརྩམས་ཏེ་ལག་ན་རྡོ་རྗེས་སྨྲས་སོ་ཡན་ཆད་ལན་གཅིག་བརྗོད་ལ། གཟུངས་ཐག་ནས་བཟུང་སྟེ་སྔགས་ཐམས་ཅད་རྫོགས་པར་ཟློས་ན་ཉེར་གཅིག་གམ་སྙིང་པོའམ་ཉེ་སྙིང་འབའ་ཞིག་ཟློས་ན་བརྒྱ་རྩ་བརྒྱད་བཟླས་ཏེ། བདག་གི་སྙིང་གའི་ཧཱུྃ་ལས་འོད་བྱུང་སྟེ་གཟུངས་ཐག་ལ་འཁྲིལ་ནས་སོང་བས་བུམ་པའི་ནང་གི་ལྷ་ལ་འོད་ཕོག་པས་ལྷ་ཐམས་ཅད་དམར་ལམ་སོང་བར་བསམས་ནས། བདག་གི་དབང་དུ་གྱུར་པར་བསམ། ཡང་ན་ལྷ་ཐམས་ཅད་ཀྱི་སྐུ་ལས་འོད་བྱུང་ནས་བདག་གི་ལུས་ལ་ཕོག་པས་བདག་གི་རྒྱུད་བྱིན་གྱིས་བརླབས་པར་བསམ་ཞིང་བཟླས་ལ། བཟླས་པའི་མཐར་དུང་ཆོས་ཀྱི་ཆུ་བླུགས་པས་ལྷ་ཐམས་ཅད་འོད་དུ་ཞུ་བར་བསམ་མོ། །དེ་ནས་སྡིག་པ་ཐམས་ཅད་བྱང་བྱས་ནས་ཞེས་པ་ནས། སྡིག་པ་ཀུན་ལས་རྣམ་པར་ཐར། །ཞེས་པ་ཡན་ཆད་ལན་གཅིག་བརྗོད་ལ་བུམ་པའི་ཆུ་དེ་གཏོར་བ་དང་བླུད་པ་དང་། གདོང་བཀྲུ་བའི་སྒོ་ནས་གཞན་ལ་ཕན་པར་བྱ་སྟེ་ཞི་བ་ལ་སོགས་པ་ལས་གང་ལ་ཡང་སྦྱར་དུ་རུང་ངོ་། །དེ་ལྟར་དེ་དག་རྒྱུད་སྡེ་འོག་མ་གསུམ་པོ་དང་མཐུན་པར་སྒྲུབ་ན་སྒོམ་བཟླས་བྱེད་པའི་ཚེ་བདག་ལྷར་མི་བསྐྱེད་པར་མདུན་དུ་ལྷ་བསྐྱེད་ནས་དེ་ལ་གསོལ་བ་འདེབས་པའི་ཚུལ་གྱིས་སྔགས་བཟླའོ། །སྦྱིན་སྲེག་དང་བུམ་པའི་བཟླས་པའི་དོན་དུའོ། །བདག་ལྷའི་རྣལ་འབྱོར་མི་སྒོམ་པ་ནི་བྱ་བའི་རྒྱུད་ཀྱི་ལུགས་སོ། །བདག་ཀྱང་ལྷར་བསྒོམ་ཞིང་མདུན་དུའང་ལྷ་བསྐྱེད་པ་ནི་སྤྱོད་པའི་རྒྱུད་ཀྱི་ལུགས་སོ། །བདག་ལྷར་བསྐྱེད་པ་ལ་ཡེ་ཤེས་པ་བཅུག་སྟེ་བཟླས་བརྗོད་ཀྱི་མཐར་ཡེ་ཤེས་སེམས་དཔའ་མདུན་དུ་བཏོན་ལ་བཟོད་པར་གསོལ་ཏེ་གཤེགས་སུ་གསོལ་བ་ནི་རྣལ་འབྱོར་གྱི་རྒྱུད་ཀྱི་ལུགས་སོ། །ཁྱད་པར་བུམ་ཆོག་གི་ཚེ་བྱ་སྤྱོད་གཉིས་ཀྱི་ལུགས་ཀྱིས་བུམ་པའི་སྟེང་དུ་ལྷ་བསྐྱེད་ནས་ལྷའི་སྐུ་ལས་བདུད་རྩིའི་རྒྱུན་བུམ་པའི་ནང་དུ་འཛག་པར་བསྒོམ་པ་ཡིན་ལ། རྣལ་འབྱོར་དང་རྣལ་འབྱོར་ཆེན་པོའི་ལུགས་ཀྱིས་སྔ་མ་ལྟར་བུམ་པའི་ནང་དུ་ལྷ་བསྐྱེད་པ་ཡིན་ནོ། །རྒྱུད་སྡེ་འོག་མ་གསུམ་གྱི་ལུགས་ལ་གཏོར་མ་དཔུང་བཟང་གི་ཆོ་ག་ཁོ་ནས་སོ། །ཉམས་སུ་བླང་བའི་ཆོ་ག་ཐམས་ཅད་བསྟན་ཟིན་ཏོ། །ད་ནི་དེ་དག་རྒྱུད་ཀྱི་གཞུང་དང་ཅི་རིགས་པར་སྦྱར་བ་ལ། ཐོག་མར་སྒོམ་བཟླས་བྱ་བའི་གཞུང་ནི། འདི་སྐད་ཅེས་བྱ་བ་ནི་རྒྱ་གར་གྱི་སྒྲ་ལས་ཨེ་ཝཾ་ཞེས་པ་ཡིན་ལ། ཝཾ་གིས་ཐབས་ཀྱི་སྲུང་བ་བསྟན་ཏོ། །ཨེས་ཤེས་རབ་ཀྱི་སྲུང་བའོ། །སྟོང་པའི་ངང་ལས་སྲུང་འཁོར་གྱི་དབུས་སུ་གཙོ་བོ་བསྐྱེད་པ་ནི། བདག་གིས་ཐོས་པའི་དུས་གཅིག་ན་བཅོམ་ལྡན་འདས་རྡོ་རྗེ་ལ་བཞུགས་ཏེ། ཞེས་པའོ། །གཙོ་བོའི་ཐུགས་ཀར་ཧཱུྃ་ལས་རྡོ་རྗེ་ཧཱུྃ་གིས་མཚན་པ་བསྒོམ་པ་ནི་རྡོ་རྗེའི་ཏིང་ངེ་འཛིན་ལ་སྙོམས་པར་ཞུགས་ཏེ། ཞེས་པའོ། །ཧཱུྃ་ལས་འོད་བྱུང་བ་སངས་རྒྱས་དང་བྱང་ཆུབ་སེམས་དཔའ་དཔག་ཏུ་མེད་པ་སྤྱན་དྲངས་ཏེ། ལུས་རྡོ་རྗེར་བྱིན་གྱིས་བརླབས་པ་ནི་སངས་རྒྱས་ཀྱི་མཐུས་ལག་ན་རྡོ་རྗེས་ལུས་ཐམས་ཅད་རྡོ་རྗེར་བྱིན་གྱིས་བརླབས་ནས། ཞེས་པ་དང་། དེ་ནས་ལག་ན་རྡོ་རྗེས་སངས་རྒྱས་ཐམས་ཅད་ཀྱི་མཐུ་དང་། ཞེས་པ་ལ་སོགས་པའོ། །གཙོ་བོའི་ཐུགས་ཀ་ནས་འཁོར་སྤྲུལ་པ་སྤྱིར་བསྟན་པ་ནི། རྡོ་རྗེ་ཁྲོ་བོ་ལས་བྱུང་བ་ཞེས་པའོ། །བྱེ་བྲག་ཏུ་ཁྲོ་བོ་བཅུ་བརྗོད་པའི་རྐྱེན་གྱིས་བསྐྱེད་པ་ནི་རྡོ་རྗེ་སྙིང་པོས་རབ་ཏུ་སྨྲས་ཏེ། ཞེས་པ་སྟེ་ཧཱུྃ་བཅུ་སྨྲས་པའོ། །དེ་ལས་ཕྱོགས་མཚམས་སུ་ཁྲོ་བོ་བཅུ་བསྐྱེད་པ་དངོས་ནི། མི་ཆོད་པ་ལ་སོགས་པ་ཚིག་བཅུ་དང་། རིག་སྔགས་ཐམས་ཅད་གནོན་པར་བྱེད་པ་ལ་སོགས་པ་ཚིག་བཅུའོ། །དེ་ལྟར་ལྷ་བསྐྱེད་ནས་འོག་ནས་འབྱུང་བའི་སྔགས་བཟླས་པ་ཡན་ཆད་ནི་བསྙེན་སྒྲུབ་ཀྱི་གཞུང་ངོ་། །གཉིས་པ་ལས་ལ་སྦྱར་བ་ལ་ཡན་ལག་གི་ལས་དང་། རྩ་བའི་ལས་གཉིས་ལ། དང་པོ་ནི། ཡང་མི་ཆོད་པ་ཞེས་པ་ནས་སེམས་ཅན་ཐམས་ཅད་བསྲུང་བ་ཞེས་པ་ཡན་ཆད་དེ་དེ་ལྟར་ན་མི་ཆོད་པ་ལ་སོགས་པ་དེ་དག་ལས་སྦྱོར་གྱི་གཞུང་དུ་མཛད་དོ། །རྗེ་བཙུན་གྱི་ཞལ་སྔ་ནས་མི་ཆོད་པའི་དོན་ནི་རིག་སྔགས་ཐམས་ཅད་གནོན་པའོ། །མི་ཤིགས་པ་ནི་རིག་སྔགས་ཐམས་ཅད་བྱེད་དུ་འཇུག་པའོ། །བདེན་པ་ནི་མ་གྲུབ་པ་རྣམས་གྲུབ་པར་བྱེད་པའོ། །སྲ་བ་ནི་གྲུབ་པ་རྣམས་ཆུད་མི་ཟ་བར་བྱེད་པའོ། །བརྟན་པ་ནི་ཐམས་ཅད་བརླག་པར་བྱེད་པའོ། །ཐམས་ཅད་དུ་ཐོགས་པ་མེད་པ་ནི་འབྱུང་པོ་ཐམས་ཅད་འགུགས་པར་བྱེད་པའོ། །ཐམས་ཅད་དུ་མ་ཕམ་པ་ནི་ཐམས་ཅད་སྲུང་བའོ། །སེམས་ཅན་ཐམས་ཅད་སྐྲག་པར་བྱེད་པ་ནི་གདོན་ཐམས་ཅད་ལས་ཐར་བར་བྱེད་པའོ། །སེམས་ཅན་ཐམས་ཅད་འཇིལ་བར་བྱེད་པ་ནི་ལས་ཐམས་ཅད་འཇོམས་པ་ཉིད་དོ། །རིག་སྔགས་ཐམས་ཅད་གཅོད་པར་བྱེད་པ་ནི་གཞན་གྱི་ལས་ཐམས་ཅད་འཇིག་པའོ། །ཞེས་ཀྱང་གསུང་ངོ་། །རྩ་བའི་ལས་ནི་ཞི་བ་རྒྱས་པ་ཞེས་པ་ནི་དེ་ཉིད་ཡིན་ལ། སེམས་ཅན་ཐམས་ཅད་རེངས་པ་དང་རྨུགས་པ་ནི་མངོན་སྤྱོད་ཀྱི་ལས་ཡིན་ཞིང་། ཡང་རེངས་པའི་ཤུགས་ལ་དབང་དུ་བྱ་བ་ཡང་བསྡུའོ། །གཞན་སྲུང་འཁོར་དང་སྦྱིན་སྲེག་དང་གཏོར་མ་གསུམ་ནི་ལྷ་དང་སྔགས་ཀྱི་གཞུང་དག་ཉིད་ཀྱི་ཤུགས་ལ་སྔགས་བྲིས་པའི་འཁྲུལ་འཁོར་དང་། ལྷ་མཆོད་པ་སྦྱིན་སྲེག་དང་གཏོར་མའང་བསྟན་པར་ཤེས་པར་བྱའོ། །བུམ་པའི་ཆོ་ག་ནི་ནོར་བུ་ཡུངས་ཀར་དཱུར་བ་ལ་སོགས་པ་ཉིད་དོ། །སྡིག་པ་ཐམས་ཅད་བྱང་བྱས་ནས་ལ་སོགས་པ་ནི་ཐམས་ཅད་ཀྱི་ཐུན་མོང་དུ་ཆོ་ག་ཉམས་སུ་བླངས་པའི་ཕན་ཡོན་ནོ། །དཔལ་རྡོ་རྗེ་རྣམ་པར་འཇོམས་པའི་རྒྱུད་ཀྱི་དོན་ཉམས་སུ་བླང་བའི་རིམ་པ་རྣལ་འབྱོར་གྱི་དབང་ཕྱུག་ཆེན་པོ་མཐུ་སྟོབས་དབང་ཕྱུག་གི་མན་ངག་ཐུན་མོང་མ་ཡིན་པ་བླ་མའི་གསུང་ལས་ཇི་ལྟར་རྙེད་པ་བཞིན་དུ་བླ་མ་དང་བྱང་ཆུབ་སེམས་དཔའ་ཆེན་པོས་ཀས་བསྐུལ་ནས་ཤཱཀྱའི་དགེ་བསྙེན་ཐེག་པ་མཆོག་གི་བརྟུལ་ཞུགས་འཛིན་པའི་རྣལ་འབྱོར་པ་རིག་འཛིན་གྲགས་ཀྱིས་ལེགས་པར་བྲིས་པའོ། །དགེ་བར་གྱུར་ཅིག།